નૈઋત્યનું ચોમાસુ રાજ્યમાં તેના પ્રથમ ચરણમાં આ વર્ષે નબળું પુરવાર થવાની ભીતિ સર્જાવા પામી છે. ખાસ કરીને હવામાન વિભાગ દ્વારા જાહેર કરાયા મુજબ ચોમાસુ આગામી તા. ૨૧મીથી રિવાઈવ થવાની શકયતા છે અને મધ્ય મહારાષ્ટ્ર સહિતના વિસ્તારોમાં તે ફરી આગળ વધશે, પરંતુ તા. ૨૨થી ૨૮ દરમિયાનના ગાળામાં પણ ગુજરાતમાં સામાન્યથી ઓછા વરસાદની સ્થિતિમાં કોઈ મોટો સુધારો થવાની શકયતા નહીં હોવાનું જણાવાયું છે. આ સાથે જ અમેરિકાના વોશિંગ્ટન સ્થિત ખાનગી વેધર ફોરકાસ્ટ એજન્સી અર્થસેટ દ્વારા પણ હજુ બેથી ત્રણ સપ્તાહ સુધી ચોમાસુ નબળું રહેવાની આગાહી થઈ છે. આ સમયમાં હળવા વરસાદી ઝાંપટા સિવાય ભારે વરસાદની કોઈ શકયતા નથી.